*Príloha č. 14 Príručky pre prijímateľa*

**Monitorovanie a vykazovanie údajov[[1]](#footnote-1)**

Všetky údaje vykazované v rámci ukazovateľov **musia pochádzať z podpory fondov AMIF/ISF/BMVI.** Ukazovatele sa sledujú prostredníctvom projektových ukazovateľov, ktoré jednotlivé projekty napĺňajú prostredníctvom projektových aktivít. Existujú len štyri výnimky pri ukazovateľoch BMVI, ktorých údaje nie sú priamo spájané s podporou fondu, ale pochádzajú zo všeobecných národných štatistík:

* O.1.13. Počet osôb, ktoré požiadali o medzinárodnú ochranu na hraničných priechodoch (BMVI).
* R.1.17. Počet prekročení hraníc cez automatizované systémy hraničnej kontroly a elektronické brány (BMVI).
* R.1.20. Počet osôb, ktorým pohraničné orgány odopreli vstup (BMVI).
* O.2.1. Počet žiadostí o víza podaných digitálnymi prostriedkami (BMVI).

Žiadny z ukazovateľov nesleduje intenzitu, ani dĺžku podpory a ani to, či bola podpora poskytnutá na všetky alebo len časť nákladov. Činnosti v rámci konkrétnej akcie sa vykazujú **aj vtedy, ak sú financované len čiastočne** (napr. cezhraničné operácie), **alebo ak sú financované len niektorým druhom nákladov** (napr. keď len cestovné náklady financuje fond). To isté platí pre ukazovatele týkajúce sa osôb. Dĺžka a trvanie podpory pre účastníkov sa v rámci ukazovateľov neuvádza. Z uvedeného dôvodu sa nevykazuje napr. trvanie školenia alebo tréningové hodiny.

Niektoré ukazovatele sú doplnené čiastkovými ukazovateľmi. V takom prípade sa používa pojem „**hlavný ukazovateľ**“ a „**čiastkové ukazovatele**“. Čiastkové ukazovatele monitorujú špecifický aspekt hlavného ukazovateľa. Rozsah hlavného ukazovateľa je širší a zahŕňa rozsah čiastkového ukazovateľa. To znamená, že osoby, položky infraštruktúry alebo vybavenia atď. vykazované pod čiastkovým ukazovateľom sa musia vykazovať aj pod príslušným hlavným ukazovateľom. **V rámci jedného projektu môže byť každá osoba, položka infraštruktúry alebo vybavenie atď. vykázaná iba raz v rámci každého hlavného ukazovateľa a raz v rámci jedného čiastkového ukazovateľa.** Údaje vykazované v rámci čiastkového ukazovateľa preto nemôžu prevyšovať údaje vykazované v rámci hlavného ukazovateľa.

**Môže však nastať situácia, že tá istá osoba, položka infraštruktúry alebo vybavenie atď. sa vykáže viacerými čiastkovými ukazovateľmi. Preto sa súčet čiastkových ukazovateľov nerovná údajom vykazovaným v rámci hlavného ukazovateľa** (ako v nasledujúcom príklade): V rámci ukazovateľa O.2.3 Počet podporených účastníkov (AMIF) možno tú istú osobu samostatne uviesť pod O.2.3.1 Počet účastníkov jazykového kurzu (AMIF), samostatne uviesť pod O.2.3.2 Počet účastníkov kurzu občianskej orientácie (AMIF) a samostatne uviesť pod O.2.3.3 Počet účastníkov, ktorým sa poskytlo osobné profesijné usmernenie (AMIF).

**Zaznamenávanie ukazovateľov**

Prijímateľ postupuje pri **zaznamenávaní výstupových a výsledkových ukazovateľov** nasledovne:

1. **výstupové ukazovatele**

* *„Výstup je zaznamenaný po pridelení inventárneho čísla/zaradení do majetku“*

*(systémy IKT, interoperabilita, kvalita údajov; vybavenie; dopravné prostriedky; budovy, zariadenia;...)*

* *„Výstup je zaznamenaný bezprostredne po ukončení školiacej aktivity“*

*(výmena najlepších postupov, workshopy, konferencie, podujatia, kampane na zvyšovanie povedomia, komunikačné činnosti...)*

* *„Výstup je zaznamenaný, keď osoba vstúpi do projektu“*

*(odborná príprava, vyslanie a nasedenie expertov).*

* *„Výstup je zaznamenaný po ukončení aktivity a uhradení faktúry“*

*(servisné zmluvy...)*

* *„Výstup je zaznamenaný po začatí implementácie projektu“*

*(štúdie, pilotné projekty, posúdenia rizika;...).*

1. **výsledkové ukazovatele**

* *Výsledok je zaznamenaný a reportovaný riadiacemu orgánu pri ukončení projektu (záverečné zúčtovanie a záverečná monitorovacia správa).[[2]](#footnote-2)*

Ak si prijímateľ nie je istý, v akom momente vykázať konkrétny ukazovateľ implementovaného projektu, vopred pred jeho vykázaním kontaktuje RO a **vopred písomne konzultuje prípadné nejasnosti**.

**a) Ukazovatele týkajúce sa osôb** sú zaznamenané do systému pri vstupe osoby do projektu. V prípade AMIF sa veková skupina zaznamená do systému pri vstupe účastníka do projektu. Ak tento účastník odíde a znova vstúpi do toho istého projektu (napr. iný tréning), zaznamenaná veková skupina sa nemení. Veková skupina zaznamenaná pri prvom vstupe osoby zostáva zachovaná.

- **Ukazovateľ výstupu** sa zvyčajne vzťahuje na moment, keď osoba vstupuje do projektu. Ak osoba dostáva rôzne typy podpory, výstup sa môže vzťahovať aj na moment poskytnutia tejto dodatočnej podpory. Napr. na začiatku implementácie projektu (AMIF) sa osoba zúčastní kurzu občianskej orientácie. Osoba sa vykazuje podľa nasledujúcich ukazovateľov: O.2.3 Počet podporených účastníkov a O.2.3.2 počet účastníkov kurzu občianskej orientácie. Ak neskôr v tom istom projekte tá istá osoba dostane aj profesijné odborné poradenstvo, táto osoba sa má uviesť aj pod ukazovateľom O.2.3.3 počet účastníkov, ktorým sa poskytlo profesijné odborné poradenstvo. Stále platí, že osoba sa **v rámci hlavného ukazovateľa** uvádza **iba raz** bez ohľadu na počet rôznych druhov podpory, ktoré dostala.

- **Ukazovatele výsledkov** zaznamenávajú situáciu bezprostredne po opustení tréningovej aktivity alebo podpory. Niektoré ukazovatele vyžadujú zaznamenávanie výsledkov školenia 3-6 mesiacov po tom, čo účastník školenie opustil. Ak účastník získa viacero druhov podpory v rámci toho istého projektu, výsledok musí byť zaznamenaný po každej aktivite samostatne. Ak boli rôzne druhy podpory poskytované s odstupom dlhším ako 1 mesiac, spravidla by sa mali považovať za rôzne aktivity. Údaje v rámci tzv. Súhlasu dotknutej osoby - účastníka sa musia zaznamenávať a uchovávať, aby sa zabezpečilo opätovné skontaktovanie sa s osobou, napr. pre ukazovatele, ktoré sa vykazujú 3-6 mesiacov po poskytnutí podpory. Povinnosť zbierať údaje k ukazovateľom, ktoré sa vykazujú niekoľko mesiacov po poskytnutí podpory a reportovať ich RO bude uvedená aj priamo vo výzve a následne v zmluvách o poskytnutí NFP/resp. v rozhodnutiach o schválení žiadostí o NFP (podľa charakteru prijímateľa).

**b) Ukazovatele týkajúce sa tovarov** sa vykazujú **iba raz**, napr. v prípade O.1.3 Počet zriadených/prispôsobených/ udržiavaných systémov IKT (ISF) sa IKT systém vykazuje iba raz v rámci toho istého projektu, aj keď bol systém zriadený v prvom roku projektu, prispôsobený a udržiavaný v druhom a treťom roku toho istého projektu. Ak sa niekoľko projektov zameriava na zriadenie/prispôsobenie/udržiavanie systémov IKT, systémy sa musia vykazovať iba raz a nie podľa počtu súvisiacich projektov. Obdobne sa to aplikuje aj na vykazovanie správnych (administratívnych) jednotiek.

**Ak však existujú dva alebo viac relevantných ukazovateľov v rámci toho istého špecifického cieľa, ten istý tovar možno vykázať niekoľkokrát pod rôznymi ukazovateľmi**., napr.: O.3.4 Počet vytvorených miest v zariadeniach určených na zaistenie, O.3.5. Počet miest v novozariadených alebo zrenovovaných zariadeniach na zaistenie. Zatiaľ čo vytvorenie nových miest sa vykazuje v rámci prvého ukazovateľa, novozariadené miesto alebo renovácia toho istého miesta sa vykazuje v rámci druhého ukazovateľa. To platí aj vtedy, keď sa vytvorenie a renovácia uskutoční v rámci toho istého projektu.

**c) Ukazovatele týkajúce sa správnych (administratívnych) jednotiek, alebo regionálnych a miestnych orgánov** sa započítavajú **len raz**, aj keď sa im v priebehu jedného projektu poskytuje niekoľko druhov podpory.

**Ukazovatele výsledkov: priebežné zaznamenávanie čiastkových výsledkov a vykazovanie celkového výsledku**

V prípade **ukazovateľov výsledkov** sa monitorujú a vykazujú RO všetky výsledky, aj čiastkové, pričom EK sa vykazuje len celkový výsledok. Ak sa účastník zúčastní len jednej školiacej aktivity, alebo dostane len jeden typ podpory v rámci jedného projektu, zaznamenaný výsledok je rovnaký ako výsledok vykázaný EK. **Ak sa však osoba zúčastní viacerých vzdelávacích aktivít v rámci jedného projektu** (napr. týždenná školiaca aktivita a dve nadväzujúce vzdelávacie aktivity o niečo neskôr), **alebo dostane viacero druhov podpory** (napr. jazykové vzdelávanie a kurz občianskej orientácie), **od tohto účastníka je zaznamenaných niekoľko výsledkov**. V takom prípade existuje rozdiel medzi zaznamenanými výsledkami a celkovým výsledkom vykázaným EK.

Vzhľadom nato, že **EK sa vykazujú iba pozitívne výsledky**, **musia byť** pri zaznamenávaní čiastkových výsledkov zároveň **dodržané nasledovné kroky:**

1. **Zaznamená sa výsledok každého účastníka** **potom, čo účastník ukončil každú vzdelávaciu aktivitu.**

2. **Vypočíta sa celkový výsledok pre každého účastníka stanovením** **priemeru jednotlivých výsledkov** uvedených v bode 1. Tento krok sa vykonáva **po ukončení projektu.**

3. **Ak je celkový výsledok pre účastníka pozitívny, vykáže sa** v rámci ukazovateľa. Celkový výsledok sa považuje za pozitívny, keď väčšina odpovedí (>50 %) od účastníka indikuje, že účastník využíva zručnosti a kompetencie získané počas školiacej aktivity. Ak je celkový výsledok 50:50 (napr. dve pozitívne a dve negatívne odpovede), posledný zaznamenaný výsledok by mal byť uvedený ako celkový výsledok pre tohto účastníka.

V prípade, že sa výsledky majú merať určitý čas po ukončení akcie (projektu), napr. v prípade ukazovateľa AMIF Počet účastníkov, ktorí uvádzajú, že aktivita bola užitočná pre ich integráciu (AMIF), je potrebné zo strany prijímateľa NFP zabezpečiť opätovné skontaktovanie sa s účastníkom a požiadať ho o vyplnenie dotazníka alebo o interview.

**Spoľahlivosť údajov a archivácia**

RO zasiela EK elektronicky kumulatívne údaje o ukazovateľoch. EK vyžaduje, aby predložené **údaje** boli **spoľahlivé**. **Prijímateľ zodpovedá za** **archiváciu** všetkých potrebných údajov a podkladov pre potreby vykazovania ukazovateľov.

**Kontrola oprávnenosti výdavkov a oprava údajov v ITMS21+**

Ak sa v kontexte **kontroly oprávnenosti** dotknutá **osoba považovala za neoprávnenú** po zaznamenaní údajov v ITMS21+ alebo po reportovaní EK, **údaje je potrebné opraviť** v ITMS21+.

1. Kapitola 5 Výkonnostného rámca programov Fondu pre azyl, migráciu a integráciu, Fondu pre vnútornú bezpečnosť a Nástroja finančnej podpory na riadenie hraníc a vízovú politiku na roky 2021 – 2027. [↑](#footnote-ref-1)
2. Z dôvodu rozsahu/ príp. vysokého počtu výsledkových merateľných ukazovateľov na projekte môže prijímateľ po odsúhlasení riadiacim orgánom priebežne zaslať dosiahnuté hodnoty výsledkových merateľných ukazovateľov s podpornou dokumentáciou na kontrolu v rámci ŽoP na formulári Prílohy č. 2A Príručky. Odsúhlasenie vopred zo strany riadiaceho orgánu je vždy potrebné, nakoľko samotné odsúhlasenie záleží aj od charakteru ukazovateľa (či sa zaznamenávajú/nezaznamenávajú v rámci ukazovateľa aj čiastkové výsledky – viď str. tejto prílohy č. 14). Na úrovni monitorovacej správy vykáže prijímateľ tieto merateľné ukazovatele v záverečnej monitorovacej správe (spolu so zaznamenaním v ITMS21+). [↑](#footnote-ref-2)